
	Παρουσίαση του μυθιστορήματος

της Μαρίας Περατικού-Κοκαράκη
Τα χρόνια με τα κυκλάμινα

(1ο μέρος)
Σπίτι της Κύπρου

Με επιτυχία πραγματοποιήθηκε την Πέμπτη 25 Φεβρουαρίου 2016 στο Σπίτι της Κύπρου, η παρουσίαση του μυθιστορήματος της Μαρίας Περατικού-Κοκαράκη Τα χρόνια με τα κυκλάμινα που κυκλοφορεί από τον Εκδοτικό Οργανισμό Λιβάνη.

Η Μορφωτικός Σύμβουλος της Πρεσβείας της Κυπριακής Δημοκρατίας, κ. Μαρία Παναγίδου, αφού καλωσόρισε στο Σπίτι της Κύπρου την συγγραφέα και όλους τους συντελεστές έδωσε το λόγο στην κ. Άννα Παραγυιού, Μαθηματικό, Επιστημονική Σύμβουλο της Γενικής Γραμματείας Ισότητας των Φύλων για τον  συντονισμό της εκδήλωσης.

Χαιρετισμό απηύθυνε ο κ. Ηρακλής Ζαχαριάδης, Πρόεδρος του Ελληνικού  Πολιτιστικού Ομίλου Κυπρίων Ελλάδας (ΕΠΟΚ),  o οποίος εξήρε τόσο την πολύπλευρη λογοτεχνική δημιουργία της συγγραφέως και τον ευδόκιμο εκπαιδευτικό της βίο όσο και την πολύχρονη προσφορά της στους διάφορους τομείς του πολιτιστικού γίγνεσθαι. 

Ο εκδότης  κ. Ηλίας Λιβάνης στον χαιρετισμό του ευχαρίστησε τους συντελεστές και ιδιαίτερα το Σπίτι της Κύπρου για την προσφορά του στον χώρο του πολιτισμού, ενώ για τη συγγραφέα είπε ότι μέσα από το βιβλίο της μεταφέρει σημαντικά στοιχεία παρελθόντων χρόνων της Κύπρου και φωτίζει τις νεότερες γενιές.
Ακολούθως τον λόγο πήρε η κ. Χαρά Μπακονικόλα, Ομότιμη Καθηγήτρια του Τμήματος Θεατρικών Σπουδών του Πανεπιστημίου Αθηνών και Κρατικός Διδάκτωρ Πανεπιστημίου Σορβόννης (Παρίσι 4). Είναι μια γνήσια κατάθεση ψυχής που αποκαλύπτει το σύνολο βιωματικό φορτίο της συγγραφέως σε ιστορικό, πολιτικό και προσωπικό επίπεδο, είπε για το βιβλίο στην εισήγησή της η ομιλήτρια, υπογραμμίζοντας ότι η συγγραφέας φτιάχνει ιμπρεσιονιστικές εικόνες με χρώματα που ανήκουν αποκλειστικά στην πολύπαθη πατρίδα της και την πλούσια ψυχή της.
Ο κ. Λαοκράτης Βάσης, φιλόλογος και συγγραφέας, μεταξύ άλλων, υπογράμμισε ότι η συγγραφέας ξανα-φώτισε με τη γραφή της όλο το βάθος του κυπριακού καημού. Το βιβλίο είναι ένας ύμνος υψηλής αισθητικής στην βαθιά και προαιώνια ελληνική ψυχή της Κύπρου. Χωρίς κραυγές και πάσης φύσεως υπερβολές, με μια μοναδική λυρική φυσικότητα και αυθεντικότητα των εκφραζομένων μύχιων και βαθιά ελληνικών κυπριακών αισθημάτων.
Ο Ομότιμος Καθηγητής της Φιλοσοφικής Σχολής του Πανεπιστημίου Αθηνών κ. Χριστόφορος Χαραλαμπάκης επεσήμανε ότι η Μαρία Περατικού-Κοκαράκη πρωτοπορεί δίνοντας διακειμενική διάσταση στο βιβλίο. Σε κάθε κεφάλαιο παραθέτει ένα κείμενο με το οποίο «συνομιλεί». Από το ένα μέρος έχουμε τη διήγηση της ιδίας, των βιωμάτων και εμπειριών της και από την άλλη μεριά τη συνομιλία με πνευματικές μορφές, λογοτέχνες και ομότεχνούς της.
Αποσπάσματα από το βιβλίο διάβασε ο ηθοποιός Χρίστος Κοκαράκης.

Τη βραδιά διάνθισαν μουσικά οι μαθητές του 4ου Γυμνασίου Αχαρνών,  Θεοδώρα Παυλή, τραγούδι,  Αλέξια Πανοπούλου και Αθανάσιος Πανούσης, κιθάρα και Πένυ Ξενοχρήστου, πιάνο. 
Στο τέλος η συγγραφέας κυρία Μαρία Περατικού-Κοκαράκη ευχαρίστησε θερμά τους παρευρισκομένους,  τους συντελεστές και όλους όσοι συνέβαλαν στη διοργάνωση της εκδήλωσης. 
Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου. 

